b"\n_START_ARTICLE_\nFrancoska romantika (knji\xc5\xbeevnost)\n_START_PARAGRAPH_\nFrancoska romanti\xc4\x8dna knji\xc5\xbeevnost ozna\xc4\x8duje literarno smer, ki je v francoski knji\xc5\xbeevnosti prevladovala od za\xc4\x8detka do srede 19. stoletja._NEWLINE_V Franciji sta prve zarodke romanti\xc4\x8dne knji\xc5\xbeevnosti uvedla Fran\xc3\xa7ois Ren\xc3\xa9 Chateaubriand (1768-1848) z romani in razpravami (Ren\xc3\xa9, Atala, Genij kr\xc5\xa1\xc4\x8danstva) in Madame de Sta\xc3\xabl (1766-1817), deloma s pripovednimi spisi, \xc5\xa1e bolj pa s knjigo o Nem\xc4\x8diji (De l' Allemagne, 1810), ki je pripomogla k zmagi romantike tudi v drugih evropskih de\xc5\xbeelah. Nekateri znanstveniki ju pri\xc5\xa1tevajo \xc5\xa1e v predromanti\xc4\x8dno knji\xc5\xbeevnost. Zaradi mo\xc4\x8dne klasicisti\xc4\x8dne tradicije in politi\xc4\x8dnih razmer se je nadaljnji razvoj francoske romantike zakasnil do leta 1820, ko je vzniknil nov romanti\xc4\x8dni val, ki ga sestavljajo pesniki Alphonse de Lamartine (1790-1869), Alfred de Vigny (1797-1863), Victor Hugo (1802-1885) in Alfred de Musset (1810-1857). Zadnji trije so pisali tudi pripovedna in dramska dela. Romanti\xc4\x8dno dramatiko zastopa \xc5\xa1e romanopisec Alexandre Dumas (1802-1870),pripovedni\xc5\xa1tvo pa George Sandova (1804-1876)._NEWLINE_Na razvoj francoske romanti\xc4\x8dne knji\xc5\xbeevnosti sta vplivali nem\xc5\xa1ka in angle\xc5\xa1ka romanti\xc4\x8dna knji\xc5\xbeevnost. Njena dru\xc5\xbebenopoliti\xc4\x8dna usmerjenost je bila demokrati\xc4\x8dna ali vsaj zmerno loberalna."